OURO BRANCO DIETA SA | Revista - Part 4\n: Idoneidade dos leites especiais\nUn seguro de asistencia sanitaria incluía prestaciones que non podía proporcionar\nPublicado na edición impresa de Marzo 2019\nver a edición impresa de Marzo 2019\nIdoneidade dos leites especiais\nMáis aló dos leites tradicionais, sexa cal for a súa orixe, xurdiron unha serie de variedades que se propoñen cubrir as necesidades de determinados consumidores. Segundo a Sociedad Española de Patología Digestiva e a Sociedad Española de Médicos Generales y de Familia, a intolerancia á lactosa afecta a entre un 30 e un 50 % da poboación, o que explica que sexa esta variedade a que máis estea crecendo. Convén recordar que intolerancia á lactosa non equivale a alerxia: no primeiro caso prodúcense síntomas gastrointestinais que, polo xeral, son leves e pasaxeiros, mentres que no segundo, a inxesta de lácteos causará a aparición de síntomas graves que poderían chegar a poñer en risco a vida da persoa que a sufra.\nTanto os leites enriquecidos como os deslactosados ofértanse, ademais, a un prezo superior ao do leite convencional: aqueles que conteñen calcio engadido custan 1,03 euros de media; os leites sen lactosa, 1,1 euros; e os convencionais quédanse en 0,78. Para o pediatra Carlos Casabona, estes leites non deixan de ser un reclamo publicitario para chamar a atención. Así sucede tamén cos mal chamados leites de crecemento publicitados para nenos maiores dun ano: “Son innecesarios, caros e poden favorecer o sobrepeso, xa que moitos deles engaden azucres -o que eleva o número de calorías- ou fariñas. Non son só leite, senón leite con máis cousas”, sostén o especialista.\nO perfil enerxético é virtualmente idéntico en todas as referencias. O leite UHT normal e o sen lactosa móvense entre 110 e 118 calorías por ración, mentres que os enriquecidos con calcio fano entre 123 e 133. Isto débese á proteína láctea usada habitualmente no proceso de enriquecemento, que aumenta tanto o nivel enerxético como proteico do leite: os enriquecidos teñen 10,2 g de proteínas de media por ración (20,4% da Inxesta Recomendada diaria), fronte ás 7,8 g do resto. En calquera caso, e tendo en conta que a recomendación diaria é de 2 000 calorías, non representan un consumo relevante.\nO contido de carbohidratos é, polo mesmo motivo, maior entre os leites enriquecidos con calcio, que presentan medias de 13,6 g fronte aos 11,9 g das demais variedades. As diferenzas non son significativas e, ademais, son azucres presentes de forma natural no alimento, polo que non implican as mesmas consecuencias negativas que os engadidos. En canto ás graxas, todas as referencias se moven entre 3,8 e 4 g por ración, das que entre 2,5 e 2,8 g son saturadas.\nDe novo, e como ocorre cos azucres, os ácidos graxos saturados dos lácteos non teñen os efectos prexudiciais de alimentos menos saudables como embutidos ou carnes procesadas. Isto é debido a que os lácteos conteñen tamén nutrientes beneficiosos como minerais, vitaminas ou proteínas, que contrarrestan o efecto das graxas saturadas porque contribúen a unha nutrición adecuada e, probablemente, a reducir o risco de enfermidade cardiovascular, como conclúe o estudo Consenso sobre las grasas y aceites en la alimentación de la población española adulta de la Federación Española de Sociedades de Nutrición, Alimentación y Dietética (FESNAD).\nESENCIAL PARA UNHA DIETA EQUILIBRADA\nPola súa achega de calcio e outros nutrientes, o consumo de leite é, en definitiva, recomendable en todas as idades, como parte dunha dieta saudable e equilibrada. Convén tamén ter coidado de que un exceso de racións non substitúa a inxesta doutros produtos de orixe vexetal pouco procesados e esenciais como froitas frescas, hortalizas, froitos secos ou legumes, que deben ser a base dos nosos hábitos alimenticios. “O aspecto negativo é o seu baixo contido en ferro, e que, se se consome en exceso, limita a absorción deste mineral doutros alimentos, pola súa elevada concentración de caseína e a presenza de calcio e fosfatos”, afirma Casabona. Nutricionalmente, todas as mostras de leite semidesnatado normal e sen lactosa analizadas nestas páxinas presentan un nivel similar de nutrientes, mentres que as enriquecidas con calcio destacan por un maior nivel de hidratos de carbono e proteínas (6,7 g por 5 das demais referencias), debido ao proceso de enriquecemento. Con todo, tamén custan algo máis: 0,26 euros por ración, catro céntimos máis que o resto. Aínda que a elección final lle corresponde ao consumidor, convén recordar que tamén podemos adquirir esa achega extra de calcio doutros alimentos como peixe, verduras e froitos secos.\nIr á páxina anterior: « O calcio, estrela indiscutible


Fernández-Tapias entrega as chaves a tres novos veciños do Casco Vello de Vigo\nA presidenta do Consorcio Casco Vello de Vigo e delegada territorial da Xunta destaca o valioso traballo de recuperación edificatoria e patrimonial do organismo\nSinala que a inversión do Goberno galego, de 27,4 millóns de euros desde o 2005, permitiu poñer no mercado un total de 110 vivendas no barrio histórico vigués\nRecorda que actualmente hai cinco rehabilitacións en marcha na zona alta e no Berbés grazas ás que 13 familias máis poderán asentarse no casco vello\nVigo, 22 de febreiro de 2021.- A presidenta do Consorcio Casco Vello de Vigo (CCVV) e delegada territorial da Xunta, Marta Fernández-Tapias, vén de entregar no último mes as chaves a tres novos veciños do casco histórico. Trátase do número 13 da rúa Real, o 14 de Subida o Castelo e o 12 de Cruz Verde.\nNeste contexto, Fernández-Tapias se referiu ás actuacións actualmente en marcha neste ámbito. Concretamente, lembrou as obras que se están a executar en cinco inmobles localizados na zona alta do Casco Vello e no Berbés, cun investimento de máis de 3,8 millóns de euros e grazas ás que 13 familias máis poderán asentarse neste barrio, ademais de obter dous novos locais comerciais. Asemade, referiuse ao proceso de adxudicación aberto para Berbés 41 e Abeleira Menéndez 16.\nDeste modo, a presidenta do CCVV destacou o valioso traballo de recuperación edificatoria e patrimonial que está a realizar o Consorcio do Casco Vello, organismo participado nun 90% pola Xunta e nun 10% polo Concello de Vigo, facilitando cos seus investimentos o acceso a unha vivenda a decenas de familias e a revitalización dunha zona histórica e degradada da cidade.\nXa por último, a delegada territorial volveu a insistir na necesidade de que o Concello habilite a vía da expropiación, que permitiría a compra de ata cinco edificacións que nestes intres e por distintas razóns non poden ser adquiridos polo ente rehabilitador. “Temos os proxectos e o orzamento para acometer estas intervencións, pero nos fan falla as ferramentas urbanísticas que permitan a súa adquisición e que dependen única e exclusivamente Concello”, sinalou a delegada.\nNeste contexto, Fernández-Tapias lembrou que a Xunta daralle este ano un impulso definitivo ao barrio vigués de San Paio de Navia, reservando oito millóns para as expropiacións e as obras de urbanización, ademais de comezar coa comercialización das primeiras parcelas para que empresas e cooperativas poidan iniciar así a edificación das aproximadamente 1.600 vivendas públicas proxectadas neste ámbito residencial.\nTras sinalar que son máis de 12 millóns de euros os que se reservan nos orzamentos da Consellería de Medio Ambiente, Territorio e Vivenda para a cidade de Vigo, que é ademais a que rexistra unha maior demanda residencial, fixo tamén referencia ás 62 novas vivendas protexidas que se están a construír nas rúas Canicouva e Ignacio Grobas, nas que a Xunta inviste 8,4 millóns de euros e que estarán rematadas este ano.


» Crónica » As Concellerías de Turismo e Deportes organizan unha serie de actividades para nenos e nenas que se desenvolverán nesta segunda quincena de agostoCronica3.com A Mariña - costa de Lugo - información da Mariña lucense\nAs Concellerías de Turismo e Deportes organizan unha serie de actividades para nenos e nenas que se desenvolverán nesta segunda quincena de agosto\nBurela, 16 de agosto de 2019. As Concellerías de Turismo e Deportes organizan unha serie de actividades para nenos e nenas que se desenvolverán nesta segunda quincena de agosto. Este sábado, na praza da Mariña terá lugar o Wipe Out, os días 20 e 21 haberá fútbol 3×3, o venres 23 a Festa da Auga e o día 31 Láser Combat. As inscricións poderán facerse na Casa da Xuventude ou ata unha hora antes do inicio da actividade.\nO edil Ramiro Fernández Rey, anunciou que “desde a Delegación de Turismo e Deportes do Concello de Burela imos apostar nesta segunda quincena de agosto por unha serie de actividades para os nenos que van empezar no día de mañá. Este sábado imos ter uns xogos de inchables na praza da Mariña, a partir das cinco e media para nenos e nenas maiores de 8 anos. É unha actividade totalmente gratuíta e van poder participar facendo equipos de tres a seis persoas”.\nO concelleiro de Deportes e Turismo explicou que “os días 20 e 21 imos ter un 3×3 de fútbol tamén na praza da Mariña a partir das oito da tarde. As inscricións poderanse facer na Casa da Xuventude. É unha actividade que xa apostamos por ela fai anos, tivo moito éxito e neste 2019 volvemos apostar por ela. O día 23 de agosto imos facer a Festa da Auga, que tamén vai ter inchables con deslizadores acuáticos nos que van poder participar gratuitamente os nenos que estiveron todo o verán nas escolas deportivas, e os que no estiveron van ter que pagar 3 euros. Decidimos darlles unha especie de premio aos nenos que acudiron todo o verán con nós ás escolas deportivas. Foi unha actividade que gustou moito o ano pasado e imos volver repetir este ano. Imos acabar o día 31 de agosto cunha batalla de láser, que lle chaman Láser Combat, que é unha especie de paintball con pistolas láser. Imos facelo na praza do Concello a partir das cinco e media da tarde. É recomendable para nenos de máis de 8 anos e totalmente gratuíta”.


Academia da Lingua Hebrea - Wikipedia, a enciclopedia libre\nA Academia da Lingua Hebrea (en hebreo: הָאָקָדֶמְיָה לַלָּשׁוֹן הָעִבְרִית, ha-akademya la-lashon ha-ivrit) foi fundada polo Goberno de Israel en 1953 como a «Institución Suprema para o Estudo da Lingua Hebrea».\nA Academia substituíu o Consello da Lingua Hebrea (Vaʻad ha-lashon ha-ʻIvrit) establecido en 1890 por Eliezer Ben-Yehuda, quen foi o seu primeiro presidente. Conforme o hebraico se converteu na lingua falada en Palestina e foi adoptada polo sistema educativo, o Consello da Lingua Hebrea publicou numerosos boletíns e dicionarios. Acuñou miles de palabras que están en uso diario actualmente.\nA súa sucesora, a Academia da Lingua Hebrea, continuou con esta misión e é responsábel da creación de novas palabras en hebraico, a fin de adaptarse ás mutacións da propia sociedade contemporánea.\nEmbora o negocio da academia sexa crear novas palabras a partir de raíces e estruturas hebreas para substituír préstamos derivados doutras linguas, o seu propio nome é un préstamo, "akademya". Ela mesma aborda esta ironía na súa páxina web.[Cómpre referencia]\nO obxectivo da academia, tal como se define na súa Constitución, é «dirixir o desenvolvemento da lingua hebrea de acordo coa súa natureza» (לכוון את דרכי התפתחותה של הלשון העברית לפי טבעה). A Academia é a encargada de establecer a variedade padrón do hebraico moderno baseada no desenvolvemento histórico do idioma; mais élle outorgada a última palabra no que respecta a asuntos relacionados con ortografía, gramática, transliteración e puntuación. Ademais, tamén redacta un Dicionario Histórico Hebreo.\nA Academia está integrada por 23 membros, entre eles lingüistas, profesores en estudos xadaicos e bíblicos, así como catedráticos doutras disciplicas, poetas, escritores e tradutores, entre outros. As decisións da Academia son de carácter obrigatorio para todas as reparticións oficiais israelís.\nPáxina web da Academia da Lingua Hebrea (en inglés e hebreo)\nTraído desde «https://gl.wikipedia.org/w/index.php?title=Academia_da_Lingua_Hebrea&oldid=5977515»\nA última edición desta páxina foi o 31 de xaneiro de 2022 ás 09:29.


Normativa relativa ao almacenamento de produtos e substancias químicas | Gabinete Confederal Saúde Laboral\nLEXISLACIÓN ESPECÍFICA RISCO QUÍMICO\nNos arquivos adxuntos podes consultar a seguinte normativa relativa ao almacenamento de produtos e substancias químicas:\n- Real Decreto 656/2017, do 23 de xuño, polo que se aproba o Regulamento de Almacenamento de Produtos Químicos e as súas Instrucións Técnicas Complementarias MIE APQ 0 a 10. Corrección de erros BOE 7/3/2018.\n- Real Decreto 379/2001, do 6 de abril, polo que se aproba o Regulamento de almacenamento de produtos químicos e as súas instrucións técnicas complementarias MIE APQ-1, MIE APQ-2, MIE APQ-3, MIE APQ-4, MIE APQ-5, MIE APQ-6 e MIE APQ-7.\n- Real Decreto 105/2010, do 5 de febreiro, polo que se modifican determinados aspectos da regulación dos almacenamentos de produtos químicos e se aproba a instrución técnica complementaria MIE APQ-9 “Almacenamento de peróxidos orgánicos”.\n- Real Decreto 2016/2004, do 11 de outubro, polo que se aproba a Instrución técnica complementaria MIE APQ-8 “Almacenamento de fertilizantes a base de nitrato amónico con alto contido en nitróxeno”.\n- Real Decreto 888/2006, do 21 xullo, polo que se aproba o Regulamento sobre almacenamento de fertilizantes a base de nitrato amónica cun contido en nitróxeno igual ou inferior ao 28% en masa.\n- Real Decreto 145/1989, do 20 de xaneiro, polo que se aproba o Regulamento de admisión, manipulación e almacenamento de mercadorías perigosas nos portos.


Lugonovo elixe a Xosé Chorén Vázquez como candidato ás eleccións municipais - Lugonovo\nLugonovo elixe a Xosé Chorén Vázquez como candidato ás eleccións municipais\n15 Marzo, 2019 Lugonovo Plataforma\nXosé Chorén será o candidato de Lugonovo para as próximas eleccións municipais. Así o ratificou a Asemblea na xuntanza do xoves 14. A organización dá así o paso necesario para iniciar a carreira electoral e que esixía mudar, con este trámite, a configuración da lista ao Concello encabezada por Cristina Pérez Herráiz, ao candidatarse a actual portavoz municipal ao Congreso dos Deputados coa nosa organización irmá, En Marea.\nXosé Chorén Vázquez, xefe de sector das Oficinas de Correos para Lugo e o oeste de Asturias e veciño da Milagrosa, acolle a decisión dos inscritos e inscritas “con moitísima ilusión, con ánimo de darlle continuidade a todo o traballo realizado polo Grupo Municipal neste mandato e coa vontade de mudar a situación deste Concello”. Chorén lembra que “o centro das políticas de Lugonovo sempre foron e serán as persoas”.\n“Por iso seguimos apostando por levar a cabo políticas sociais orientadas a acadar o benestar da poboación, especialmente da máis desfavorecida; políticas de mobilidade sostible, sensibles coa protección medioambiental, coa habitabilidade da urbe, a confección de espazos pensados para o coidado e a convivencia veciñal e nos que o peón é o absoluto protagonista en tanto tódalas dotacións se artellan e operan segundo as súas necesidades de desprazamento e hábitos laborais, de ocio, etc. E tamén políticas económicas capaces de resolver con axilidade non só a tramitación precisa para propiciar o asentamento e prosperidade empresarial, senón tamén para aproveitar as nosas potencialidades: o patrimonio natural do noso Concello e do noso rural, as materias primas e a situación estratéxica da provincia.”\n“É preciso un maior compromiso e sobre todo un compromiso real do resto de administracións que ostentan as competencias para financiar infraestruturas axeitadas que nos sitúen no mapa estatal e europeo que hoxe esixe a globalización e que garantan a igualdade de dereitos e de prestacións das que dispoñen os residentes de tódolos barrios e tamén de tódalas parroquias sen diferenciación”, indica Xosé Chorén.\nCristina Pérez Herraiz, candidata para levar a voz de Lugo ao Congreso\n“Levamos moito tempo constatando que Lugo continúa a ser unha das provincias máis infrafinanciadas de España, a cidade tampouco ten un valedor porque o PSOE non se atreveu a facer forza fronte aos seus homólogos do goberno central e a Xunta está moi ocupada boicoteando a acción municipal pensando que con iso van dar azos ao PP local”, subliñou Víctor Álvarez Arias en declaracións á prensa. “Cristina é unha persoa que leva catro anos en primeira liña política e dous como portavoz municipal, o que facía dela un perfil especialmente valioso nun momento en que Pedro Sánchez, acovardado, optou por convocar eleccións sen nin sequera esperar ás municipais. Esa xogada cambiou por completo o escenario e, aínda que non esquecemos que somos unha forza de ámbito local e o noso centro está na cidade, era necesario implicar na política supramunicipal de forma activa a un dos nosos meirandes e máis visíbeis valores”, xustificou o portavoz da formación.\nNese senso, Cristina Pérez Herráiz, asegurou sentirse moi contenta de que tanto En Marea como Lugonovo confiaran nela para defender os intereses da provincia.\n“Son unhas eleccións cruciais para recuperar benestar, dereitos e liberdades o que obriga á clase política a dar pasos adiante. Agardo que a miña experiencia profesional e tamén os coñecementos adquiridos nestes catro anos como concelleira sexan de utilidade para a cidadanía lucense. Pero que eu avanzase na dirección do Congreso implicaba tamén que outras compañeiras e compañeiros asumiran responsabilidades e retos dentro da organización a nivel local, un papel que agora desenvolverá e, estou segura que con moito éxito, Xosé Chorén”.\nOutros temas tratados na Asemblea de Lugonovo\nLugonovo ofrecía onte tamén, ás súas inscritas, unha dación de contas da actividade da Plataforma e do Grupo Municipal que, nestes catro anos, leva presentado un total de 338 iniciativas ao Concello. 112 aos Plenos, entre elas 69 proposicións, e 226 ás Comisións entre rogos (86) e preguntas (140).\nPor outra banda, a Asemblea debateu sobre a proposta de Orzamentos municipais do Concello, asunto onde Lugonovo ten mostrado e continuará a mostrar unha plena vontade de diálogo e acordo, en beneficio da cidade.\ncandidatoeleccións municipaisXosé Chorén\nPrevious Post:Os descualificativos machistas contra a alcaldesa son intolerables\nSeguinte entrada:Lamaparking (II)


MÁIS DE 500 PERSOAS PARTICIPARÁN DESDE ESTE LUNS NO IV ENCONTRO POLA INCLUSIÓN ORGANIZADO POLA DEPUTACIÓN DE PONTEVEDRA | Xornal Galicia Sur\nA presidenta Carmela Silva amosou a súa satisfacción con respecto ás cifras de asistencia e lembrou a importancia da integración social\nTodo está preparado para o IV Encontro Provincial pola Inclusión, que se desenvolverá este próximo luns 28 e o martes 29 de novembro coa asistencia de máis de 500 persoas que esgotaron todas as prazas. Deste xeito, a primeira das xornadas terá lugar no Sexto Edificio do Museo Provincial e será de carácter técnico. A ela asistirán 242 persoas dos ámbitos relacionados coa inclusión e a integración social. A segunda será unha xornada de convivencia de corte lúdico-festivo. Conta con 250 inscritos e terá lugar no Centro Príncipe Felipe.\n“Estamos moi satisfeitos co desenvolvemento deste proxecto que empezou hai catro anos, cando comezamos a gobernar na Deputación, porque ano a ano vai participando máis xente e de feito na presente edición as prazas están esgotadas”, sinalou Carmela Silva. Así, para a presidenta, isto significa que “hai interese por poñer en valor as necesidades das persoas con diversidade funcional”. Precisamente, visibilizar a estas persoas, darlles voz e poñer enriba da mesa as súas necesidades e demandas son algunhas das finalidades do encontro.\nPara a Deputación de Pontevedra é indispensable traballar pola inclusión, sobre todo tendo en conta os datos. Na provincia hai preto de 85.000 persoas con algún tipo de diversidade funcional recoñecida, unhas cifras que ascenden a 225.000 en Galicia e máis de 3 millóns de persoas no conxunto de España. Pontevedra convértese, xa que logo, na provincia galega cunha maior porcentaxe de persoas con diversidade funcional, cun 9%. “Falamos de actuacións sobre milleiros e milleiros de persoas”, sentenciou Silva.\noctubre 26, 2019\ten Deputación\njunio 20, 2016\t0 comments 832 visitas\nO Plan Concellos acada un grao de adxudicación do 51%, o que representa un investimento ...\nnoviembre 3, 2015\t0 comments 662 visitas\nA Presidenta da Deputación pon en valor o traballo da vecindade para potenciar o turismo ...\njulio 29, 2019\t0 comments 705 visitas


A Consellería de Educación licita por 725.113,07 € a rehabilitación enerxética do CEIP plurilingüe Pedro Caselles Rollán (Xove) | Consellería de Educación, Universidade e Formación Profesional\nA Consellería de Educación licita por 725.113,07 € a rehabilitación enerxética do CEIP plurilingüe Pedro Caselles Rollán (Xove)\nA Consellería de Educación, Universidade e Formación Profesional acaba de publicar na plataforma Contratos de Galicia a licitación da rehabilitación enerxética do CEIP Plurilingüe Pedro Caselles Rollán (Xove) por un importe de 725.113,07 €.\nOs traballos estarán centrados na mellora da eficiencia enerxética do centro. Para iso instalarase illamento exterior continuo tipo SATE de poliestireno expandido EPS, así como illamento de cuberta sobre forxado horizontal ou en falso teito con lá de roca. Ademais renovaranse as fiestras por unhas novas de carpintería de aluminio con rotura de ponte térmica e vidro dobre baixo emisivo, e colocaranse tamén novas persianas (coas súas caixas e mecanismos de accionamiento) por unhas novas de lamas de aluminio inxectadas con espuma de poliuretano para mellora do seu illamento térmico. Xunto coa instalación de luminarias de alta eficiencia enerxética, todas estas medidas combinadas supoñen un aforro enerxético anual do 22,52% en consumo de enerxía primaria e do 23,80 % en emisións de CO2.\nPor outra banda, instalaranse falsos teitos rexistrables constituídos por paneis acústicos autoportantes de lá de roca. Tamén se acometerá a reparación e pintado dos paramentos interiores, así como diversos traballos de decoración e acabado e reparacións varias en cubertas e instalacións.


A Deputación inviste preto de 300.000 € para a construción dunha senda peonil no núcleo de Peiro, en Culleredo - 21 Noticias\nA Deputación da Coruña vén de publicar na Plataforma de Contratación do Estado a licitación do proxecto para a construción dunha senda peonil na DP-3109 ao seu paso polo núcleo de Peiro, no Concello de Culleredo.\nAs obras, que supoñen un investimento de 291.695,03 euros, permitirán mellorar a seguridade viaria nun tramo que conta cunha gran cantidade de vivendas e que non dispón dun itinerario peonil cómodo e seguro.\nA actuación consistirá na execución dunha senda peonil de formigón entre os PK 6+850 e 7+650 da DP-3019 en ambas marxes da vía provincial e, nas entradas a garaxes e fincas o pavimento será substituído por adoquín prefabricado sobre formigón para evitar a fisura do primeiro debido ás cargas de tráfico que soportará. O pavimento da estrada, que constará de 2 carrís de 3 metros de ancho separados da senda por un bordo, simplemente se acondicionará xa que actualmente se atopa en bo estado. Tamén está prevista a instalación da sinalización vertical e horizontal, así como o balizamento e as proteccións necesarias.\nAs empresas interesadas poden presentar ofertas ata o 17 de novembro e período de execución dos traballos é de tres meses.\n« El BAXI Ferrol juega este sábado en A Malata ante el Vega Lagunera Adareva Tenerife\nInés Rey anuncia a ampliación do horario das bibliotecas e a reactivación das súas actividades »


Orde do DOG nº 15 do 2022/1/24 - Xunta de Galicia\nDOG Núm. 15 Luns, 24 de xaneiro de 2022 Páx. 3848\nORDE do 29 de decembro de 2021 pola que se establecen as bases reguladoras de subvencións para sufragar os gastos de funcionamento das entidades asociativas de cooperativas, de sociedades laborais, de centros especiais de emprego e de empresas de inserción, e se convocan para o ano 2022 (códigos de procedemento TR802H e TR358D).\nDe acordo co disposto no Decreto 110/2020, do 6 de setembro, polo que se establece a estrutura orgánica da Xunta de Galicia, no Decreto 130/2020, do 17 de setembro, polo que se fixa a estrutura orgánica da Vicepresidencia e das consellerías da Xunta de Galicia, e no Decreto 2015/2020, do 3 de decembro, polo que se establece a estrutura orgánica da Consellería de Emprego e Igualdade, correspóndenlle á Dirección Xeral de Emprego, Traballo Autónomo e Economía Social as competencias na Comunidade Autónoma en materia de cooperativismo e economía social.\nDivídense en dous programas para reflectir as características especiais que presentan os centros especiais de emprego e as empresas de inserción, en atención aos colectivos aos cales representan, sendo entidades con niveles de inclusión social que xustifican un tratamento diferenciado.\nAs axudas previstas nesta orde fináncianse con fondos finalistas do Estado por tratarse de accións elixibles de acordo co Plan anual de política de emprego (PAPE).\nEsta orde tramítase de conformidade co establecido no artigo 25 do Regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro, e coa Orde da Consellería de Economía e Facenda do 11 de febreiro de 1998, modificada polas ordes do 27 de novembro de 2000 e do 25 de outubro de 2001, pola que se regula a tramitación anticipada de expedientes de gasto, ao estar previsto a existencia de crédito suficiente na Lei de orzamentos xerais da Comunidade Autónoma de Galicia para o ano 2022. A concesión das subvencións queda condicionada á existencia de crédito adecuado e suficiente no momento da resolución de concesión.\n1. A concesión das axudas previstas nesta orde estará suxeita á existencia de crédito orzamentario nos orzamentos xerais da Comunidade Autónoma de Galicia do ano 2022 e realizarase con cargo á aplicacións da Dirección Xeral de Emprego, Traballo Autónomo e Economía Social 11.04.324C.481.1.\n3. A distribución inicial de créditos fixarase na convocatoria de axudas.\n4. Estes importes poderán verse modificados ou incrementados con fondos da Comunidade Autónoma de Galicia ou da Administración do Estado como consecuencia da asignación ou da redistribución de fondos para o financiamento dos programas de fomento do emprego coas limitacións que estableza a Conferencia Sectorial de Emprego e Asuntos Laborais, todo iso de acordo co artigo 30 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\nAs solicitudes, a súa tramitación e a concesión axustaranse ao disposto na Lei 39/2015, do 1 de outubro, do procedemento administrativo común das administracións públicas, na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o seu regulamento, e na Lei 38/2003, do 17 de novembro, xeral de subvencións.\nArtigo 6. Forma e lugar de presentación das solicitudes e documentación complementaria\n1. Unha vez recibidas as solicitudes, a unidade administrativa encargada da instrución do expediente comprobará se a solicitude ou a documentación presentada reúne os requisitos exixidos nesta orde e, no suposto de que se observe algún defecto ou sexa incompleta a documentación, de conformidade co disposto no artigo 68 da Lei 39/2015, do 1 de outubro, requirirán a persoa interesada para que nun prazo de 10 días hábiles emende a falta ou presente os documentos preceptivos, coa advertencia de que, se así non o fixer, se considerará desistida da súa petición, logo da resolución, que deberá ser ditada nos termos previstos no artigo 21 da antedita lei.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas practicaranse mediante a comparecencia na sede electrónica da Xunta de Galicia e a través do sistema de notificacións electrónicas de Galicia-Notifica.gal. Este sistema remitirá ás entidades interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as entidades interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderá de oficio crear o indicado enderezo, para os efectos de asegurar o cumprimento polas persoas interesadas da súa obriga de relacionarse por medios electrónicos.\n1. A Comisión de Valoración das solicitudes presentadas estará formada polos seguintes membros: a persoa titular da Subdirección Xeral de Economía Social, que a presidirá, a persoa titular da xefatura de Servizo de Promoción da Economía Social e dúas persoas funcionarias designadas pola persoa titular da Dirección Xeral de Emprego, Traballo Autónomo e Economía Social, actuando unha delas como secretaria.\nSe por calquera causa, no momento en que a Comisión de Valoración teña que examinar as solicitudes, algunha das persoas que a compoñen non poida asistir, será substituída pola persoa funcionaria que para o efecto designe a persoa titular da Dirección Xeral de Emprego, Traballo Autónomo e Economía Social.\n1. Os criterios de valoración das solicitudes serán os recollidos para os programas de axudas I e II nos artigos 30 e 37 respectivamente. Como resultado da aplicación dos criterios de valoración, obterase unha relación ordenada de todas as solicitudes que cumpren coas condicións administrativas e técnicas establecidas nas bases reguladoras para adquirir a condición de entidade beneficiaria, con indicación da puntuación outorgada a cada unha delas.\n2. O órgano concedente asignará o crédito dispoñible na convocatoria por orde, segundo a listaxe a que se refire o punto anterior, comezando polas solicitudes que obtivesen a puntuación máis alta.\n3. A entidade beneficiaria deberá presentar ante o órgano concedente as solicitudes de pagamento e a documentación xustificativa da subvención nos prazos fixados na resolución de concesión da axuda e cumprindo co recollido nos artigos 28 e 29 da Lei 9/2007, do 13 de xuño. Excepcionalmente, este prazo poderá ser prorrogado de xeito extraordinario e por causas debidamente xustificadas, por un prazo non superior a 15 días, sempre que con iso non se prexudiquen dereitos de terceiras persoas e que permita a verificación do cumprimento dos requisitos fixados nas bases reguladoras dentro do exercicio orzamentario correspondente.\n4. Transcorrido o prazo establecido de xustificación sen ter presentado esta ante o órgano administrativo competente, este requirirá á entidade beneficiaria para que no prazo improrrogable de 10 días hábiles a presente. A falta de presentación da xustificación no prazo establecido neste parágrafo comportará a perda do dereito ao cobramento da subvención, a exixencia do reintegro, de ser o caso, e demais responsabilidades establecidas na Lei de subvencións de Galicia.\n6. En todo caso, a forma de xustificación deberá aterse ao previsto no artigo 28 da Lei 9/2007, do 13 de xuño, e no artigo 42 do Decreto 11/2009, do 8 de xaneiro, polo que se aproba o Regulamento da Lei 9/2007, de subvencións de Galicia. Para estes efectos, considerarase efectivamente pagado o gasto cando se xustifique mediante documentos bancarios, nos que deberán quedar claramente identificadas as persoas ou entidades receptoras e as emisoras dos pagamentos, así como o concepto destes. Non se admitirán pagamentos en efectivo.\n10. En ningún caso poderá realizarse o pagamento da subvención mentres as entidades beneficiarias non figuren ao día no cumprimento das súas obrigas tributarias –estatais e autonómicas– e da Seguridade Social, sexan debedoras en virtude de resolución declarativa da procedencia de reintegro ou teñan algunha débeda pendente, por calquera concepto, coa Administración da Comunidade Autónoma.\n11. A Consellería de Emprego e Igualdade poderá excepcionalmente solicitar, de xeito motivado, a documentación orixinal que se considere necesaria para acreditar mellor o exacto cumprimento das condicións exixidas nos diferentes programas desta orde, agás aquela que de acordo co artigo 53 da Lei 39/2015 do 1 de outubro, xa se atope en poder da Administración actuante.\n1. A determinación dos gastos subvencionables realizarase conforme co establecido no artigo 29 da Lei 9/2007, do 13 de xuño.\n4. Cando o importe do gasto subvencionable da acción ou investimento supere a contía establecida para os contratos menores na normativa reguladora da contratación pública en vigor no momento da solicitude, a entidade beneficiaria deberá solicitar, como mínimo, tres ofertas de diferente empresa ou persoa provedora, con carácter previo á contracción do compromiso para a prestación do servizo ou a entrega do ben, agás que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se teña realizado con anterioridade á solicitude da subvención.\ni) Someterse ás actuacións de control, comprobación e inspección que efectuará a Consellería de Emprego e Igualdade, ás de control financeiro que correspondan, se é o caso, á Intervención Xeral da Comunidade Autónoma, ás previstas na lexislación do Tribunal de Contas e o Consello de Contas, ou a outros órganos da Administración do Estado, e achegar canta información lle sexa requirida no exercicio das actuacións anteriores.\n1. De acordo co establecido no artigo 64 do Regulamento da Lei 9/2007, do 13 de xuño, aprobado polo Decreto 11/2009, do 8 de xaneiro, as persoas ou as entidades beneficiarias poderán realizar, sen o requirimento previo da Administración, a devolución total ou parcial da subvención concedida, mediante o seu ingreso na conta ES82 2080 0300 87 3110063172, en concepto de devolución voluntaria da subvención, indicando expresamente a beneficiaria da subvención e o número de expediente.\n3. A Dirección Xeral de Emprego, Traballo Autónomo e Economía Social poderá comprobar en todo momento a aplicación das subvencións concedidas para os fins programados e para estes efectos as entidades beneficiarias deberán cumprir as obrigas de comprobación que se establezan nesta orde e na resolución de concesión.\n1. A contía das axudas non poderá superar o 80 % dos gastos necesarios para a realización das actividades, que poderán contar, así mesmo, con outros financiamentos sen que en ningún caso excedan a contía realmente xustificada e non achegada pola Xunta de Galicia. No caso de axudas de custo e desprazamento, a subvención non superará os 1.500 €. O importe da subvención para gastos derivados do informe de auditoría da conta xustificativa non superará os 3.000 €.\n2. A contía da subvención non poderá superar, para cada beneficiaria, a contía resultante de multiplicar a puntuación acadada logo da aplicación dos criterios de avaliación, polo cociente entre o crédito asignado na convocatoria e a suma da puntuación acadada por todas as entidades beneficiarias.\nA concesión e a contía das axudas realizarase mediante a comparación de todas as solicitudes presentadas en función da representatividade que teñan as asociacións solicitantes e dos niveis de actividade que desenvolvan, de acordo co seguinte baremo:\n– 1 punto por cada entidade asociada. Se a entidade asociada é resultado dun proceso de integración efectuado nos últimos cinco anos, computará 3 puntos.\n– Por cada local de atención ás entidades asociadas en funcionamento, cun horario mínimo de apertura de 35 horas semanais, 8 puntos. Se o horario resulta inferior, reducirase proporcionalmente a puntuación.\n– Por cada persoa traballadora a tempo completo, 4 puntos; se se trata de persoas con discapacidade ou en situación ou risco de exclusión, 4 puntos adicionais: no caso de traballo a tempo parcial, reducirase proporcionalmente a puntuación.\n– Por ter elaborado e publicado o balance social do ano 2020, 2 puntos.\nAs entidades beneficiarias deberán achegar a solicitude de pagamento (anexo III) acompañada coa conta xustificativa para acreditar o cumprimento da finalidade para a que se concedeu a subvención, no prazo, nos termos e na forma que estableza a resolución da concesión, e que constará dos seguintes documentos, segundo o importe da subvención que se xustifique:\na) Relación de facturas e outros documentos xustificativos dos gastos realizados, segundo o modelo publicado na páxina web da Consellería de Emprego e Igualdade, na ligazón: https://empregoeigualdade.xunta.gal/axudas-subvencions/emprego\nb) Facturas ou outros documentos xustificativos do gasto, así como copia dos xustificantes bancarios de pagamento, identificadas e ordenadas segundo o modelo que se recolle na alínea a). Nos xustificantes bancarios deberá constar claramente a persoa emisora e perceptora e o concepto do gasto.\n– Contrato de traballo, nóminas, documentos de cotización á Seguridade Social e documento de ingreso das retencións á conta do IRPF (modelo 111), así como xustificantes bancarios do seu pagamento, en que deberá constar claramente a persoa emisora e perceptora e o concepto do gasto.\n– Declaración responsable da persoa que ten a representación da entidade da adecuación do custo salarial das persoas traballadoras ao convenio colectivo aplicable, especificando cal é este e a categoría profesional das persoas traballadoras, para os efectos da súa verificación.\ne) Cando o importe do gasto subvencionable da acción ou investimento supere a contía establecida para os contratos menores na normativa reguladora da contratación pública en vigor no momento da solicitude de ofertas, deberá presentar tres ofertas de diferentes provedores, logo da contracción do compromiso para a prestación do servizo ou a entrega do ben, agás que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se tivese realizado con anterioridade á solicitude da subvención. Deberá indicarse cal é a oferta elixida e xustificarse expresamente cando non sexa a proposta económica máis vantaxosa.\nb) Informe sobre a conta xustificativa elaborado por persoa dada de alta como exercente no Rexistro Oficial de Auditores de Contas dependente do Instituto de Contabilidade e Auditoría de Contas, conforme o estipulado no artigo 50 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, que deberá conter manifestación expresa sobre os seguintes aspectos:\nb.4. Para o caso de que o importe do gasto subvencionable da acción ou investimento supere a contía establecida para os contratos menores na normativa reguladora da contratación pública en vigor no momento da solicitude, verificación do cumprimento do establecido no artigo 16.4.\n1. Poderán ser beneficiarias destas axudas as asociacións de centros especiais de emprego que asocien unicamente centros inscritos como tales no Rexistro Administrativo de Centros Especiais de Emprego de Galicia, así como as asociacións de empresas de inserción laboral que asocien unicamente empresas inscritas como tales no Rexistro Administrativo de Empresas de Inserción Laboral de Galicia.\n2. As entidades solicitantes, para ser beneficiarias, deberán reunir os seguintes requisitos:\n1. A contía das axudas non poderá superar o 90 % dos gastos necesarios para a realización das actividades, que poderán contar, así mesmo, con outros financiamentos sen que en ningún caso excedan a contía realmente xustificada e non achegada pola Xunta de Galicia. No caso de axudas de custo e desprazamento, a subvención non superará os 1.500 €. O importe da subvención para gastos derivados do informe de auditoría da conta xustificativa non superará os 3.000 €.\n2. A contía da axuda calcularase do seguinte xeito:\nEn primeiro lugar, calcularase a puntuación dos solicitantes segundo os criterios de valoración regulados no artigo 37. Os solicitantes que non acaden os 30 puntos non percibirán axuda. Os solicitantes que teñan 30 puntos ou máis serán beneficiarios da axuda, cuxa contía se determinará, segundo os seguintes criterios:\n• Se obteñen menos de 30 puntos: 0 €.\n• Se obteñen entre 30 e 40 puntos: 5.000 €.\n• Se obteñen entre 41 e 50 puntos: 10.000 €.\n• Se obteñen entre 51 e 60 puntos: 25.000 €.\n• Se obteñen máis de 61 puntos: 35.000 €.\n3. A contía máxima da subvención para cada entidade beneficiaria é de 35.000 €.\n– En función da porcentaxe que representen o número de entidades asociadas respecto da totalidade dos centros especiais de emprego ou empresas de inserción laboral inscritos, respectivamente, no Rexistro Administrativo de Centros Especiais de Emprego de Galicia ou no Rexistro Administrativo de Empresas de Inserción Laboral de Galicia:\n• Se a porcentaxe de representación é inferior ao 25 % das entidades inscritas no rexistro: 0 puntos.\n• Se acada unha porcentaxe de representación do 25 % das entidades inscritas no rexistro: 10 puntos.\n• Se acada unha porcentaxe de representación do 50 % das entidades inscritas no rexistro: 20 puntos.\n– Por cada persoa traballadora da entidade a tempo completo, 4 puntos; se se trata de persoas con discapacidade ou en situación ou risco de exclusión, 4 puntos adicionais; no caso de traballo a tempo parcial, reducirase proporcionalmente a puntuación.\n– Por cada ano de antigüidade a partir do sexto ano desde a súa constitución outorgaranse 2 puntos cun máximo de 20.\nAs entidades beneficiarias deberán achegar a solicitude de pagamento anexo V) acompañada da conta xustificativa para acreditar o cumprimento da finalidade para a que se concedeu a subvención, no prazo, nos termos e na forma que estableza a resolución da concesión, e que constará dos seguintes documentos, segundo o importe da subvención que se xustifique:\n– Declaración responsable da persoa que ten a representación da entidade da adecuación do custo salarial das persoas traballadoras ao convenio colectivo aplicable, especificando este e a categoría profesional para os efectos da súa verificación.\nh) A carta de pagamento de reintegro no suposto de remanentes dos anticipos non aplicados, así como dos xuros derivados destes, se é o caso.\nb) Informe sobre a conta xustificativa elaborado por un auditor de contas inscrito como exercente no Rexistro Oficial de Auditores de Contas dependente do Instituto de Contabilidade e Auditoría de Contas, conforme o estipulado no artigo 50 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, que deberá conter manifestación expresa sobre os seguintes aspectos:\n– Verificación da existencia de contrato de traballo, nóminas, documentos de cotización á Seguridade Social e documento de ingreso das retencións á conta do IRPF (modelo 111), así como xustificantes bancarios do seu pagamento, en que deberá constar claramente a persoa emisora e perceptora e o oncepto do gasto.\nb.3. Para o caso de que o importe do gasto subvencionable da acción ou investimento supere a contía establecida para os contratos menores na normativa reguladora da contratación pública en vigor no momento da solicitude, verificación do cumprimento do establecido no artigo 16.4.\nd) A carta de pagamento de reintegro no suposto de remanentes dos anticipos non aplicados, así como dos xuros derivados destes, se é o caso.\nConvocatoria de axudas para o ano 2022\nConvócanse para o ano 2022, en réxime de concorrencia competitiva, as axudas dirixidas a sufragar os gastos de funcionamento das entidades asociativas de cooperativas, de sociedades laborais, de centros especiais de emprego e de empresas de inserción laboral reguladas por esta orde.\nO período de execución de accións, para os dous programas, será o comprendido entre o 1 de outubro de 2021 e o 30 de setembro de 2022.\nO financiamento das axudas previstas nesta orde realizarase con cargo á aplicación 11.04.324C.481.1, cunha contía inicial de trescentos trinta mil euros (330.000,00 €).\nPrograma II: cen mil euros (100.000,00€).\nDeste xeito, a súa eficacia queda condicionada á existencia de crédito adecuado e suficiente nos orzamentos da Comunidade Autónoma de Galicia para o ano 2022, no momento da resolución.\nApróbase a delegación de atribucións da persoa titular da Consellería de Emprego e Igualdade a favor da persoa titular da Dirección Xeral de Emprego, Traballo Autónomo e Economía Social, para resolver a concesión ou denegación das axudas e subvencións previstas nesta orde, así como para autorizar, dispoñer, recoñecer a obriga e propoñer os correspondentes pagamentos, así como as relativas aos procedementos de reintegro sinaladas no título II da Lei 9/2007, do 13 de xuño, segundo o establecido no artigo 6 da Orde de 29 de setembro de 2021 sobre delegación de competencias en diversos órganos da Consellería de Emprego e Igualdade.\nSe unha vez adxudicadas as axudas e subvencións resulta remanente de crédito, esta consellería poderá efectuar convocatorias complementarias ou reabrir o prazo de presentación de solicitudes.


Lugo quere gañar o espazo para as persoas\nGañar espazo urbano para as persoas e impulsar a economía local son os compromisos principais do Goberno municipal de Lugo para os dous anos que restan de mandato. Desde a oposición lamentan que non houbese ningunha acción de Goberno e que o Executivo, formado polo PSdeG e BNG, estea "a hipotecar o concello".\nO Concello confía en culminar en oito meses a humanización da rolda da Muralla na zona da Mosqueira (Foto: Nós Diario)\nA. Mera 06:28 do 16 de xuño de 2021\nO equipo que forma o Goberno de coalición entre socialistas e nacionalistas no Concello de Lugo chega ao ecuador do mandato con "satisfacción" polo traballo realizado e co reto de avanzar na transformación da cidade, tomando como eixo as humanizacións e a recuperación do espazo público para a veciñanza.\nDesde as filas populares e de Ciudadanos a visión é diferente: lamentan a ausencia da acción de Goberno, acúsano de ser o máis caro da historia e quéixanse dos proxectos tan diferentes que representan a alcaldesa Lara Méndez (PSdeG) e o tenente de alcalde Rubén Arroxo (BNG). Nós Diario conversou cos grupos municipais para facer balance destes dous anos e coñecer de perto como encaran os vindeiros 24 meses que restan até a chegada das urnas.\nReanimar e reactivar\nA pandemia fía a valoración do voceiro socialista, Miguel Fernández, en tanto que "fomos capaces de facer compatíbel a xestión ordinaria da Administración local co esforzo extraordinario que obrigou a facer a pandemia". Neste contexto, salienta a prioridade que deron á atención das persoas vulnerábeis a través do traballo social e o incremento das axudas.\nDestaca o plan Reanima do Concello, dotado de 5 millóns de euros, "o primeiro plan de axudas directas na Galiza", para paliar os efectos das restricións a autónomos e empresarios. Logo chegou o segundo plan, o Reactiva, "que xa estamos aboando nestes días".\nAlén da pandemia, o socialista remarca que seguiron a traballar "no proxecto chave de transformación de Lugo que se materializará nos vindeiros anos". E como exemplo disto pon o barrio do Carme, coa posta en valor do patrimonio histórico e natural e as melloras de accesos á zona fluvial.\nO voceiro do BNG e tenente de alcalde, Rubén Arroxo, asegura que a súa valoración "é satisfactoria, malia vivir unha das perores épocas en tempos de paz". Malia todo, "puidemos levar adiante todos os proxectos do programa electoral do BNG. Estamos cumprindo", afirma.\nAsí, Arroxo pon en valor que durante estes anos lograron renovar o servizo público de transporte e facer "importantes cambios en mobilidade", solucionando puntos negros de tráfico e humanizando a contorna da Muralla en Quiroga Ballesteros -que practicamente está completada- e na Mosqueira, onde as obras comezaron hai 16 días.\nPara os próximos dous anos, Arroxo comprométese a seguir humanizando co proxecto no Recatelo, na praza do Sagrado Corazón, en Luís Seoane e mellorar o acceso ao centro de saúde de San Roque cunha pasarela.\nDous anos "sen Goberno"\nMoi crítico coa situación en Lugo é Ramón Carballo, voceiro municipal do PP. En conversa con este xornal, bota en falta unha acción de Goberno debido a que os proxectos do PSdeG e BNG "son moi distintos". O problema vén desde o minuto un, coas puxas para repartir cargos entre ambos os partidos, sinala.\nAliás, e a pesar da pandemia, "Lugo ten o Goberno máis caro da historia. Gasta 3,8 millóns de euros en dedicacións exclusivas e asesores" e, por riba "subíronse o soldo 2% e tamén orzaron a compra de coches de alta gama por máis de 103.000 euros", denuncia Carballo.\nPreguntando polo uso destes vehículos, Arroxo afirma a este diario que el nunca subiu nun coche oficial. O nacionalista si recoñece que se renovaron automóbiles dos servizos municipais como o de brigada de obras.\nNoutra orde, o PP tamén crítica que se realice "un uso abusivo dos contratos menores" e se externalice a atención das avarías de auga na rede e a inspección de tributos.\nUn "bigoberno enfrontado"\nTamén é moi crítica co "abuso dos contratos menores" a edila de Cs, Olga Louzao, que lamenta que o BNG cargase contra ese modelo na oposición e que agora "non só mire para outro lado" ante o PSdeG senón que tamén o practique.\nEn Lugo hai un "bigoberno" con dous modelos de cidade contrapostos, asegura, polo que bota en falta un plan de Goberno. Louzao critica o “dispendio económico” con proxectos como as augas termais e, aínda que é moi favorábel ás peonalizacións, pide que se escoite os sectores prexudicados.\nO Concello procura mudar o modelo de mobilidade con peonalizacións e carrís bici\nO acordo asinado por Lara Méndez e Rubén Arroxo fixo dous anos. Neste tempo, a humanización da contorna da Muralla foi chave para o BNG. Aquí pode verse unha recreación de como será o resultado das actuais obras no tramo da Mosqueira.\nSobre o modelo urbano, o PSdeG enxalza a recuperación dos barrios do Carme e da Garaballa, o novo parque verde no Freire e a aposta por unha senda verde ciclista de 14 km.\nlugo Lara Méndez Rubén Arroxo ramón carballo olga louzao


Estudantes que participan no Proxecto Erasmus + “Practicum Depo 2015” inician os cursos preparatorios de idiomas | Xornal Galicia Sur\nA partir do luns día 12, un curso de italiano desenvolverase na sede da Deputación en Vigo e outro de inglés en Pontevedra na Facultade de Ciencias da Comunicación\nUn total de 45 estudantes da provincia beneficiarios das estadías de mobilidade do Proxecto Erasmus + “Practicum Depo2015” comezan o vindeiro luns, día 12 de setembro, os cursos preparatorios de idiomas para as súas estadías no estranxeiro, que van iniciar no mes de outubro. Os mozos e mozas participarán en cursos de italiano e inglés, xa que Italia e Irlanda son os seus destinos.\nOs 45 mozos e mozas que van realizar estes cursos son beneficiarios da terceira quenda de mobilidade do proxecto “Practicum Depo 2015”, enmarcado no programa europeo Erasmus +. Desta terceira quenda forman parte tamén outros 11 estudantes, que están iniciando estes días a súa estadía formativa en distintos puntos de Irlanda. Trátase de titulados e tituladas de Formación Profesional, que grazas a este programa pasan seis meses realizando prácticas formativas en diferentes países comunitarios.\nEn total, 123 mozos e mozas da provincia gozan dunha estadía no estranxeiro grazas a este programa impulsado pola Deputación de Pontevedra. Na primeira quenda estiveron fóra un total de 41 estudantes, e na segunda, outros 26 mozos e mozas que están a piques de rematar as súas estadías.\njulio 18, 2018\t0 comments 153 visitas\noctubre 11, 2018\t0 comments 61 visitas\nenero 18, 2018\t0 comments 459 visitas\nO deputado de Mobilidade Uxío Benítez, acompañado dos alcaldes pedáneo e do concello, visitou hoxe ...


Roupa e equipamento para o teu Camiño\nAntes de comezar a viaxe cara a Santiago asegúrate de levar contigo todo o preciso para completar o Camiño Inglés sen sorpresas e sen botar nada en falta, tampouco que sobre. Un exceso de peso na equipaxe pode ser contraproducente para a experiencia no Camiño.\nQue equipaxe tes que levar para facer o Camiño Inglés? Aquí unha serie de recomendacións para unha mochila adecuada á comodidade da peregrina e do peregrino. Son só recomendacións, xa que cadaquén o roteiro ao seu xeito.\nAs nosas recomendacións: debes escoller ben que é o imprescindible co mínimo peso posible. Tres mudas de calcetíns, roupa interior e camiseta técnica; un pantalón desmontable e outro curto ou mallas e un suadoiro ou cortaventos; remata con calzado cómodo e unhas sandalias. A roupa técnica é unha boa solución para lavar e secar rapidamente nos aloxamentos. Non precisas máis roupa. Non leves equipamento de máis, esquece os “por se acaso”.\nRecorda que para todo o que é accesorio atoparemos tendas e farmacias ao longo do Camiño Inglés.\nO máis básico\nRoupa técnica: de ‘trekking’ ou sendeirismo, feita de materiais transpirables e de secado rápido, de forma que a poidamos lavar todos os días se é necesario. Tres camisetas, un pantalón desmontable e outro curto, unha chaqueta lixeira, tres pezas de roupa interior e calcetíns. Podes incluír un pantalón interior de lycra para evitar as rozaduras.\nCalzado adecuado: Cremos que o calzado ideal é aquel que se adapta a cada peregrina/o. En base á nosa experiencia un calzado axeitado é o baixo de sendeirismo, xusto por debaixo do nocello e transpirable para manter sempre os pés secos. Pero cada peregrina e peregrino é un mundo. Dependendo dos teus costumes podes levar botas, sandalias con calcetíns, deportivas,… o importante é que sexa calzado cómodo, xa usado durante uns meses e que contes cunhas chancletas, para descansar os pés ao rematar de camiñar.\nMochila sendeirismo: Que sexa axustable e a poder ser impermeable e transpirable xusto na parte en contacto co lombo. A capacidade óptima é duns 30-40 litros e desta maneira camiñarás lixeiro. Ten en conta que canto maior sexa, máis “por se acaso” levarás contigo.\nMaterial adicional: Entre o máis imprescindible sempre debe estar un sombreiro ou gorra, saco de durmir, bastóns de ‘trekking’ e unha botica co básico para o tratamento das ampolas e algo de antiinflamatorio en pastillas e/ou en crema. Non esquezas o cargador do móbil.\nA roupa debe ser pouca e lixeira. Dúas mudas para andar e outra para despois da ducha é suficiente. En épocas de calor, as camisetas técnicas de verán son mellor que as clásicas camisetas de algodón, pois son moi lixeiras, transpirables e non reteñen a humidade.\nConvén que os pantalóns sexan dos que teñen cremalleira na perna para retirar a parte de abaixo en caso de calor. Deben de ser de material lixeiro e que seque rápido.\nOs calcetíns deben de ser especiais para ‘trekking’, sen costuras, de máxima comodidade e que sequen rápido. Evitarás ampolas con este tipo de calcetíns.\nHai que levar un pequeno bote de xabón para lavar a roupa xa que é suficiente no caso do Camiño Inglés. Podes levar pinzas da roupa para colgala nos albergues ou para levar ao aire prendida na mochila (ou mellor con imperdibles que ocupan menos e fan a mesma función). Recorda que a maioría dos albergues contan con lavadora e secadora.\nSegundo a tempada convirá estar preparado con luvas, un gorro para o frío, un chuvasqueiro, etc. Nunca deberá de faltar un gorro ou gorra para protexerse do sol, tanto no inverno como no verán. No inverno é necesario levar roupa de abrigo como unha chaqueta polar.\nEn caso de choiva, o máis aconsellable é levar un chuvasqueiro ata a cintura e uns pantalóns impermeables. O equipo complétase cun protector tamén impermeable para a mochila. Outra opción é levar un poncho completo pero non é tan cómodo xa que co vento estamos máis expostos á choiva.\nPara o sol é imprescindible levar unha gorra con viseira e crema de protección solar. Completa a equipaxe con gafas de sol.\nPara a ducha: Chancletas, unha pequena toalla de secado rápido e os produtos hixiénicos necesarios.\nCalzado de sendeirismo que sexa transpirable para manter os pés o máis secos posible, un problema a ter en conta nos meses de máis calor, para o cal é recomendable cambiar de calcetíns cada certas horas. É imprescindible que xa fose usado previamente, nunca vaias de estreo co calzado comezando o Camiño de Santiago. Recomendámosche tamén que o calzado sexa un pouco máis grande do número habitual xa que os pés tenden a inchar co calor ou o esforzo.\nChancletas, para descansar os pés cando terminemos as etapas e que ademais nos servirán para ducharnos, mantendo os nosos pés a salvo de posibles fungos.\nPara finalizar este apartado, convén mencionar as botas altas de sendeirismo ou de montaña: hai quen as prefire e hai quen prefire as zapatillas de montaña, máis lixeiras. Cuestión de gustos.\nDocumentación e cartos\nTarxeta de banco ou precargada.\nCartos en efectivo.\nSeguro médico (estranxeiro se é o caso).\nFai unha previsión do efectivo que precisas para 2-3 etapas e despois conta cos caixeiros que hai polo camiño. Mellor billetes pequenos e moedas para ter cambio. Ten en conta que nos albergues públicos non se pode pagar con tarxeta e nalgúns outros establecementos tampouco teñen ese servizo.\nDebemos prestar especial atención a este apartado sobre todo nas circunstancias hixiénico sanitarias nas que nos atopamos.\nO ideal sería levar os produtos básicos no formato máis pequeno posible:\nXabón líquido que sirva tamén para o pelo e a roupa.\nPanos de papel e papel hixiénico (o indispensable, teremos opción de compralos en ruta).\nToalla lixeira preferiblemente de microfibra xa que son moi lixeiras, ocupan pouco e ademais secan facilmente).\nCaixa de primeiros auxilios soamente co indispensable, pois hainas nos albergues e moitas poboacións teñen farmacia.\nApósitos adhesivos, esparadrapo, gasas …\nTesoiras, pinzas, agullas hipodérmicas …\nAntiséptico (coma Betadine) e analxésicos (aspirinas, paracetamol …) e antiinflamatorios.\nAccesorios que nos poden vir ben\nNavalla multiusos. Debe ser o máis pequena e lixeira posible.\nUnha pequena lanterna ou frontal para movernos de noite no albergue. Hoxe en día co móbil xa solucionamos parte da necesidade.\nPinzas para tender a roupa e imperdibles para colgala da mochila.\nLeva sempre contigo algo de comida como barras enerxéticas, froita deshidratada, froitos secos… Sempre nos axudarán a recuperar enerxía rápido no caso de necesitalo. Non cargues con botellas de auga moi grandes. Con medio litro ou 750 ml tes suficiente para levala facilmente na man.\nFunda de almofada. Aconsellable se imos durmir en albergues.\nEnchufe ladrón ou cargador de varios portos para móbil, cámara, batería externa…\nDébese velar por manter a distancia de seguridade e extremar as medidas de hixiene e limpeza que se deberán de aplicar en cada unha das áreas dos albergues e aloxamentos turísticos para evitar os contaxios por Covid- 19.\nTeñen a capacidade limitada en todos os aloxamentos. Os albergues públicos do Camiño teñen determinado un número máximo de acollida, así como os albergues privados e outro tipo de aloxamentos. É importante consultar en cada un dos albergues. Na actualidade, en tempos de Covid, é posible reservar praza na rede de albergues públicos, cun día de antelación no seguinte enlace web: www.alberguesxacobeo.gal\nEn canto ao resto de establecementos consulta directamente nas súas páxinas web e nos seus propios teléfonos de contacto.\nEn todos os espazos do albergue deberá de haber solución hidroalcohólica ou calquera outro tipo de líquido desinfectante admitido.\nDeberase garantir un espazo suficientemente amplo ou seguir unhas normas de aforo que garanta a distancia de seguridade, incluso a través de sinalización no chan.


FILGUEIRA VALVERDE, un sabio na corte do Teucro: O CARBALLO DE SANTA MARGARIDA - MOURENTE\n(Na primeira imaxe o famoso carballo, na segunda, Roberto Taboada Rivadulla acompañado na presentación do seu libro por María Martín Seijo e por Israel Picón Platas)\nPara coñecer ben a Filgueira Valverde é preciso coñecer en profundidade á cidade que o veu nacer e finar, porque están intimamente unidos, son inseparables. E un dos símbolos naturais máis importantes desta cidade é o carballo milenario de Santa Margarida en Mourente, aldea pontevedresa de onde é nativo o pai de Filgueira.\nO martes día 10 de febreiro de 2009 ás 20:00 h., presentouse no pazo de Mugartegui o fermoso libro de Roberto Taboada Rivadulla, político, profesor e artista pontevedrés nacido en 1953, o traballo leva por título: O CARBALLO E A SÚA HISTORIA. PONTEVEDRA E A MADEIRA. Nunha sala ateigada de público, comeza o acto coa desculpa da inasistencia das autoridades do grupo de goberno local por mor da convocatoria doutros actos de ineludible presencia para ditos gobernantes. Seguidamente, Roberto dalle paso a Israel Picón, que en nome do autor e colaboradores agradece a todos os que se implicaron co proxecto editorial e coas exposicións que o precederon. Logo comenta o protagonismo do carballo ao longo da historia, sinalando que significativamente o carballo foi protagonista do cartel do ano 2002, ano Sarmiento. Tamén menciona a exposición sobre o carballo de Santa Margarida, celebrada neste mesmo pazo entre o 15 de febreiro e o 6 de marzo de 2007. Indica que o carballo de Mourente foi moi mal tratado ao longo do tempo, foi soporte do tendido eléctrico, tantos e tantos clavos que o feriron. Precisamente, a maltreita árbore concedeulle unha entrevista en 1973 ao Diario de Pontevedra, na que se queixa da súa lamentable situación.\nContinúa argumentando, que esta árbore é un símbolo da natureza, que representa a Pontevedra e á cultura da Nosa Terra. Hai noticias deste senlleiro carballo dende moito tempo atrás, unha das referencias literarias do mesmo débese á pluma do sabio bieito, Pai Sarmiento, mestre remoto de Filgueira Valverde, este insigne monxe sitúa a árbore preto do pazo de Santa Margarida e da ermida homónima da aldea pontevedresa de Mourente. Tamén Manuel Murguía se refire ás bondades que a tradición e a mitoloxía lle atribúen aos carballos. No Museo de Pontevedra, consérvase un manuscrito de Casto Sampedro no que fala do carballo de Redondela, como centro de reunións e de distintos actos importantes do pobo, igualmente sucedería co carballo de Mourente e doutros lugares. Finaliza Israel a súa intervención aludindo a uns versos que o poeta Manuel María lle adica ao carballo.\nMaría Martín eloxia o traballo de Roberto Taboada, tan ben documentado e froito dun esforzo continuado no tempo, menciona a estreita relación deste carballo coa cidade de Pontevedra. Un fillo do carballo de Santa Margarida xa crece vizoso nas fragas do Eume, asimesmo indica a importancia dos carballos na fraga de Cecebre. (Subliñar, que a exposición sobre o carballo de Santa Margarida tamén puido verse na Fundación Wenceslao Fernández Flórez). Considera importante e moi significativo que unha árbore sexa o símbolo dunha cidade, que o carballo de Santa Margarida sexa un dos símbolos máis importantes da cidade de Pontevedra.\nRemata o acto co agasallo deste fermoso e atractivo libro ao numeroso público asistente.\nO carballo é a árbore nacional de Galicia, árbore sagrada para os celtas; por tanto de gran significado para todos os galeguistas, foi unha árbore fundamental para movementos que amaban a nosa querida patria, tales como as Irmandades da Fala, Xeración Nós, Xeración dos tempos do Seminario de Estudos Galegos, á que pertencía Filgueira Valverde. É mágoa, pero os galegos tratamos moi mal a esa árbore senlleira e protectora, cantas carballeiras e cantas fragas totalmente destruídas! Debemos, pois, facer un labor de recuperación e de repoboación con carballos por toda a nosa querida Galicia.\nFILGUEIRA VALVERDE en ADRAL (1979) dedica nas pp. 194-196 un artigo ao admirado e histórico carballo de Mourente, co seguinte título: O CARBALLO DE SANTA MARGARIDA.\nPublicado por FILGUEIRA VALVERDE por Xermán Torres en 11:48


O raio láser | Galicia Digital\nO raio láser\nGotas de suor cubrían a miña fronte porque vía que o raio láser estaba a piques de chegar ao talón dos meus pés. De calquera dos dous pés. Porque, ao correr, primeiro quedaba atrás un pé e despois quedaba o outro. En calquera momento o raio láser podía picar nun deles e xa me vía coa morte nos talóns.\nXa sei que o raio láser semellaba un xogo para o neno, pero eu nunca tal vira que unha luz correse detrás de min e case á mesma velocidade. Tamén sei que a velocidade da luz é máis rápida aínda ca un suspiro; emporiso era o neno o que facía que esta fose máis lenta. Aínda así tíñalle medo. Non quería morrer a causa dunha picada de color.\nSeguín correndo polo tellado e cando este rematou, lanceime ao baleiro.


O BNG leva ao próximo pleno de Cerdedo-Cotobade unha nova moción para dar cumprimento á Lei de Memoria Histórica - Novas - BNG comarca de Pontevedra - BNG - Bloque Nacionalista Galego\n23 nov. 2021 - 12:13\nCerdedo-Cotobade, 23 de novembro de 2021. A pesar de que desde 2007 as administracións públicas están obrigadas por Lei a retirar os escudos, insignias, placas e outros obxectos ou mencións conmemorativas de exaltación do rexime franquista, en Cerdedo-Cotobade non se fixo nada por retiralos. É máis, o que se fixo foi “resaltar aínda máis algunha simboloxía fascista das nosas fontes públicas”, afirmou Ernesto Filgueira.\nQue os símbolos da falanxe estean a día de hoxe no noso espazo público non supón só que o Concello se salte a Lei á torera senón, e sobre todo, supón unha afrenta ás mulleres e homes que sufriron a represión do rexime fascista e ás súas familias. “Cubela ten a obriga ética -máis alá da legal-de eliminar , por hixiene democrática, a simboloxía fascista do noso municipio. Débello á dignidade de todas as vítimas da ditadura e aos seus descendentes”, afirmou Ernesto Filgueira.\nErnesto Filgueira propón a constitución dunha comisión de seguimento que inclúa a persoas de recoñecido prestixio no ámbito da memoria, e que o concello se acolla á liña de subvencións da Deputación para a eliminación da simboloxía franquista\nPara proceder á eliminación de toda a simboloxía franquista así como das posíbeis mencións conmemorativas de exaltación do golpe de estado do 36 e da represión fascista, o BNG propón “crear unha comisión de seguimento, que contaría con presenza dos grupos municipais, de entidades sociais e de persoas de recoñecido prestixio no ámbito da historia e da memoria”, afirmou o portavoz do BNG, Ernesto Filgueira.\nCompre lembrar que en xaneiro de 2020 o pleno do Concello rexeitaba, cos votos do PP, unha iniciativa do BNG no mesmo sentido, argumentando o alcalde que non contaba con fondos para poder levar a cabo esa actuación. Non obstante, a finais de setembro a Deputación provincial lanzou unha liña de axudas para a eliminación da simboloxía franquista dos espazos públicos, á que se poderán acoller os concellos da provincia. Esta liña de axudas poderá destinarse a obras de retirada de escudos, insignias e placas das rúas con nomes relacionados co franquismo; retirada de estatuas, mencións conmemorativas de exaltación persoal ou colectiva ou de calquera pegada de eloxio; ou a rehabilitacións e restauracións dos elementos dos bens inmobles de titularidade municipal directamente afectados coa retirada da simboloxía franquista.\nAtendendo a esta liña de subvencións, a escusa dada polo rexedor municipal para non cumprir coa Lei de Memoria Histórica cae polo seu propio peso. Polo tanto, dende o BNG instamos ao sr. Cubela a que, por dignidade e hixiene democrática, solicite xa a subvención e acometa, dunha vez por todas, a eliminación de todos os restos aínda visíbeis do franquismo no noso concello. Débello á dignidade de todas as vítimas da ditadura e as súas familias.


Transxénicos para os pobres. | Arbore - Alimentos Ecoloxicos en Vigo, Galicia\nTransxénicos para os pobres.\nDom, 16/06/2013 - 18:51 in\nNo territorio español prodúncese gran parte dos alimentos ecolóxicos que se consumen na Unión Europea, inda que a maior parte deles expórtanse a países máis ricos como Francia, Bélxica ou Alemania. Curiosamente, o alto e crecente grado de concienciación dos productores ecolóxicos deste pais contrasta coa gran aceptación por parte do sector agropecuario industrial no referento aos transxénicos. O caso de España e portugal é un indicativo do que está a pasar co cultivo de transxénicos no resto do planeta: namentres que nos paises con máis poder adquisitivo aumenta o consumo de alimentos ecolóxicos e sanos, os países do cono sur convértense nos principales benefactores das grandes compañias biotecnolóxicas, que depositan neles todo o seu potencial. Desta maneira podemos ver como A India é xa o principal productor de algodón transxénico, América latina aumenta alarmantemente a produción de soia transxénica, e en España e Portugal seguemos a ser os principales produtores de millo transxénico na Unión Europea. Moito ten que subir o termómetro da presión social pra isto recuar.


O programa de artes escénicas Vive o Camiño ofrecerá durante desde finais de xuño e ata o mes de setembro máis de 40 actividades gratuítas dirixidas a todos os públicos, que se celebrarán nos concellos galegos do Camiño Portugués e do Camiño Portugués da Costa. Con eles Turismo de Galicia, impulsor da iniciativa, busca encher de música e teatro o territorio do itinerario do Camiño Portugués e do Portugués pola Costa, as dúas rutas ás que o Goberno galego dedica en 2018 os seus esforzos, como parte do cronograma do Plan Director do Camiño.\nEn total, programaranse 44 actividades gratuítas, entre contacontos e actuacións musicais, a cargo de diferentes artistas, accións que irán acompañadas dunha exposición informativa tanto do Camiño Portugués como do Camiño Portugués da Costa.\nA primeira parada de ‘Vive o Camiño’ será o vindeiro luns, 25 de xuño, no concello pontevedrés da Guarda, e a última, o 14 de setembro, no municipio coruñés de Ames. A oferta distribuirase polo Rosal, Oia, O Porriño, Nigrán, Pontevedra, Baiona, Mos, Valga, Vigo, Redondela, Soutomaior, Vilaboa, Barro, Caldas de Reis, Tui, Portas, Pontecesures, Padrón, Rois, Dodro e Teo.\nA programación inclúe a particular proposta de contos e historias das árbores do Camiño Portugués, que concienciará da importancia de protexer o patrimonio forestal da ruta xacobea, a cargo de Anxo Moure. Un espectáculo que estará acompañado nalgunhas localidades por animación da música en directo de Servando Barreiro.\nAdemais, durante ‘Vive o Camiño’ presentarase o novo espectáculo de Magín Branco e completarán a oferta a cantante Silvia Penide, co seu espectáculo Feminino Plural, e Najla Shami, con Camiños de culturas, que estará acompañada por guitarrista e, nalgúns casos, por percusión, para facer orixinais mesturas entre música galega e outras de sons africanos, brasileiros e mesmo o jazz.\nAdemais, durante este ano realizaranse en ambas as itinerarios accións de acondicionamento e sinalización cun investimento de 2,5 millóns de euros, co que se quere facer un reforzo da capacidade de acollida, sinalización, promoción destas rutas xacobeas.


A primeira intervención cirúrxica en estado de ingravidez termina con éxito | Consumer\nA primeira intervención cirúrxica en estado de ingravidez termina con éxito\nServirá de base práctica para o desenvolvemento da telecirugía tanto no espazo como en lugares de difícil acceso\nCirurxiáns do Centro Hospitalario Universitario de Bordeus culminaron este mércores “con éxito” a primeira operación cirúrxica en condicións de ingravidez recreadas a bordo dun Airbus que sobrevoou o Atlántico durante tres horas.\nO equipo dirixido polo profesor Dominique Martin xa realizara en outubro de 2003 a primeira microcirugía en condición espacial coa sutura da arteria dunha rata de medio milímetro de diámetro, o que vén equivaler a operar o dedo dun neno dun ano.\nEsta vez tratábase de efectuar unha proba de viabilidade do instrumental técnico no home. Para a experiencia contouse co concurso dun voluntario, Philippe Sanchot, que se prestou á extracción dun quiste adiposo, unha bóla de graxa dun tres centímetros de diámetro baixo a pel do antebrazo. “Eliximos unha operación que podía ser interrompida e na que non se sangra moito pois atacamos tecidos superficiais”, indicou Martin.\nSanchot foi sedado con anestesia local no Hospital de Bordeus e trasladado en ambulancia ao aeroporto de Mérignac, do que despegou sentado nun Airbus A-300 Zero G ás 9:30 horas.\nPara crear a ingravidez, o aparello foi sometido na área do Golfo de Biscaia a descensos súbitos de 8.400 a 6.100 metros cunha inclinación de 47 graos en voo parabólico. En total, foron 32 secuencias cunha microingravidez inducida de 22 segundos cada unha dispoñibles para operar. A intervención durou menos de dez minutos.\nO equipo médico, formado por tres cirurxiáns e dous anestesistas, traballou suxeito por arneses e ganchos a unha estrutura metálica de dous metros por dúas ideada por unha empresa especializada en ascensores. O instrumental permaneceu fixado a este prototipo de quirófano mediante potentes imáns colocados xunto ao paciente.\nA primicia servirá de base práctica para o desenvolvemento da telecirugía tanto no espazo como en lugares de difícil acceso, do estilo de bases polares ou submarinos. O obxectivo, a medio prazo, estriba en utilizar o prototipo na Estación Espacial Internacional ou nunha misión á Lúa co concurso dun robot de nova xeración teledirigido por satélite desde a Terra.\ncirúrxica ingravidez-gl intervención-gl


Gañaron as pupilas de Javier Pardeiro un partido que se lles puxo de cara aos cinco minutos grazas a un gran gol de Lucía á saída dun córner. As madrileñas intentaron enfrontar o xogo laranxa cunha defensa agresiva e algunha que outra xogada que a piques estivo de custar un desgusto á parroquia local, aínda que a primeira parte rematou con 1-0.\nDurante a segunda parte, o xogo volveuse espeso e ningún dos dous equipos mandaba con claridade. Ata que Lidia anotou o definitivo 2-0, logo de xogada persoal. Traballada vitoria das mariñás, que se achegan cada vez máis á posibilidade de xogar a Copa de España, que se celebrará en Ourense.


O concelleiro Jorquera, do BNG vilalbés, planteou a semana pasada un tema de actualidade económica e social, que non se puido votar no pleno municipal porque xa non era tempo de abordar temas coma este.\nTrátase do Imposto de Bens Inmobles da Igrexa Católica, que se está a tratar en diversos concellos de Galicia, e sobre o que os diversos grupos políticos se teñen pronunciado de xeito un tanto tímido por ser difícil abordar un problema coma este.\nO imposto de Bens Inmobles afecta en xeral a todos os que posúen un ben que se utiliza para uso propio, para a producción de riqueza ou para disfrute. Entendéndose que hai determinada excepcións que ata agora viñeron afectando á Igrexa Católica.\nChama ás veces a atención que paguen Ibi determinadas instalacións como os grandes hospitais... que un pensaba debían estar exentos por prestar un servicio básico para a comunidade, pero claro o Ibi é un imposto que perciben os concellos e eses edificios e funcións corresponden á Autonomía, sendo un xeito de contribuir ao funcionamento e dotación aos concellos que todos os edificios contribúan á súa financiación.\nPero a Igrexa Católica ven sendo punto e aparte. Dunha banda, pola tradición e pola historia, que a fan consustancial coa existencia de Galicia coma pobo, e por moito laicismo que impere a Igrexa segue sendo a Igrexa, e ten un papel espiritual e social acreditado. Por outro, non se pode esquecer o labor social, educativo, asistencial, da Igrexa Católica á parte do seu traballo de apostolado e de atención espiritual.\nCabe supor que outras igrexas teñen tamén determinadas franquicias e se non as teñen é porque o seu arraigo popular nada ten que ver co da Igrexa Católica. Pero o que ninguén dudará é que os lugares de culto deben estar exentos do pago de calquera imposto. Como o estarán as instalacións asistenciais, sexa Cáritas ou calquera outra axencia de servicio público.\nAs dúbidas poden plantearse en relación cos colexios relixiosos, xa que non faltará quen os considere un negocio aínda que o interese da igrexa no tema está moito máis na formación que na rendibilidade material.\nSi poden pagar o Ibi bens como os iglesarios rurais, froito de doazóns recibidas no decurso dos tempos, que serviron para o mantemento do clero no material, e que na actualidade pásalles o mesmo ca as propiedades privadas, que están abandoadas porque a xente escapa do rural.\nSeguro que o debate vai ser apaixoante cando se fale do Ibi da Igrexa, como o é en calquera outro concello no que se plantee. Aínda que parece que en calquera lugar está claro que as confesións relixiosas non paguen polos edificios destinados ao culto e as obras asistenciais, e que o resto das propiedades  que poden considerarse de índole privada- sufran os mesmos cargos que os das propiedades privadas. Todo se amaña dialogando. E con sentidiño.


XOAN ARCO DA VELLA: PONTE CURRUCHO - RÍO UMIA - PORTAS\nO río nace ao xuntárense os regatos de Raigosa (700 m), Filloi (720 m), Alende (620 m) e Grela. Circula por unha chaira a 500 m de altitude até A Goleta, a partir de onde baixa encaixado até Ponte Taboada. Alí xúntaselle o río Gallo e segue por outra chaira situada a 200 m. En Cesar, Caldas de Reis, cae en fervenza.\nO río Umia ten unha grande importancia cultural, xurdindo no seu entorno diversos contos ou lendas coma a da "ponte dos padriños", en Ponte Arnelas (en Leiro, Ribadumia), no que se practicaba o rito do bautismo prenatal.\nSan Pedro de Lantaño é unha parroquia que se localiza no concello de Portas.\nSegundo o padrón municipal de 2014 tiña 699 habitantes (337 homes e 362 mulleres), distribuídos en 10 entidades de poboación, o que supón unha diminución en relación ao ano 1999 cando tiña 729 habitantes.\nPortas é un concello da provincia de Pontevedra, pertencente á comarca de Caldas.\nSegundo o padrón municipal, no ano 2014 tiña unha poboación de 3.025 persoas. O seu xentilicio é «portense»\nBriallos (San Cristovo), Lantaño (San Pedro), Portas (Santa María), Romai (San Xián)\nA Comarca de Caldas é unha comarca galega situada na provincia de Pontevedra e a súa capital é Caldas de Reis.\nPertencen a ela os concellos de Caldas de Reis, Catoira, Cuntis, Moraña, Pontecesures, Portas e Valga.


(Redirixido desde «Eleccións ao Parlamento de Galicia 2009»)\n↑ Gráfico, asignación de escaños Arquivado 25 de febreiro de 2009 en Wayback Machine., 22/2/2009.\n↑ El bipartito repetirá en la Xunta pero no abre una gran brecha con el PP Arquivado 25 de febreiro de 2009 en Wayback Machine., 22/02/2009\n↑ La resistencia del PP pone en peligro la hegemonía del PSdeG y el Bloque Arquivado 25 de febreiro de 2009 en Wayback Machine..\n↑ Xunta Electoral de Galicia Arquivado 03 de marzo de 2016 en Wayback Machine., Diario Oficial de Galicia.\nWeb da Xunta electoral Arquivado 28 de febreiro de 2009 en Wayback Machine.\nResultados definitivos no Diario Oficial de Galicia, Nº 60, venres 27 de marzo de 2009. Arquivado 03 de marzo de 2016 en Wayback Machine.\nTraído desde «https://gl.wikipedia.org/w/index.php?title=Eleccións_ao_Parlamento_de_Galicia_de_2009&oldid=5883896»\n2009 en Galicia\nA última edición desta páxina foi o 2 de outubro de 2021 ás 22:36.


A Xunta de Goberno o aproba o luns a concesión das primeiras 42 axudas á reactivación económica\nA Xunta de Goberno Local aprobará o luns o primeiro bloque das axudas á reactivación económica creadas polo Concello de Vilagarcía para tratar de axilizar a saída da crise xerada como consecuencia da pandemia do COVID 19. Corenta e dous pequenos empresarios, comerciantes, hostaleiros ou autónomos son os beneficiarios desta primeira queda das axudas, ás que nas vindeiras semanas se irán sumando progresivamente as restantes a medida que se vaian resolvendo os expedientes aos que o goberno local dou prioridade absoluta de tramitación. Máis do 90% das 42 axudas que se aproban o luns teñen un importe de 500 euros por solicitude, sendo minoritarias as de 800 e 300 euros.\n20.06.20.- Conscientes da situación que atravesan moitos negocios do municipio debido ao paro da actividade durante o confinamento ou a perda de ingresos consecuencia do mesmo, o Concello axiliza ao máximo a tramitación da liña de axudas á reactivación creadas no marco da campaña "Son da Casa!". De feito, a maiores das 42 solicitudes que se someten o luns á aprobación, xa hai outros 18 expedientes resoltos para incluír na orde do día da Xunta de Goberno da seguinte semana , a do 29 de xuño, aos que se sumarán os que se vaian pechando nos vindeiros días.\nDende que se abriu o prazo de solicitude, o pasado 25 de maio, o Concello leva rexistradas medio millar de peticións de axudas á reactivación, número que aínda se elevará máis dado que o período de presentación remata o próximo venres, 0 26 de xuño.\nAs axudas Municipais de apoio á reactivación da actividade económica son axudas directas ás que se poden acoller PEMES, autónomos, comercio, hostalería e todo tipo de pequenos negocios do sector servizos emprazados no territorio municipal. O Concello dispón dunha partida de 400.000 euros para facer fronte a estas axudas coas que se trata de impulsar o tecido económico e produtivo local tras a crise do COVID 19.\nAs axudas son de dous tipos. Unhas para os que tiveron que pechar forzosamente, e para os que as contías estarán entre os 500 e os 800 euros en función de si trata dun establecemento ou se o mesmo titular ten máis de un. As outras son para os que puideron continuar coa súa actividade pero os seus ingresos se viron sensiblemente reducidos. Neste caso, as axudas van dos 300 aos 500 euros, segundo se trate, novamente, de un ou máis establecementos do mesmo titular.\nAs bases da convocatoria e os formularios de solicitude están dispoñibles no taboleiro de anuncios do portal do Concello http://www.vilagarcia.gal


En Marea aposta por formar á poboación en evacuación e seguridade en caso de incendios forestais\nSANTIAGO. EP | 19.06.2017\nO portavoz de En Marea, Luís Villares apostou este luns pola creación de plans de continxencia e evacuación en caso de incendios forestais e por formar á poboación nesta materia para evitar, na medida do posible, situacións como a ocorrida en Portugal.\nNunha rolda de prensa, Villares puxo en acento na "necesidade dunha acción preventiva" e de mellorar o coñecemento que a sociedade en xeral ten sobre como actuar en relación a un incendio forestal, incuso coa realización de simulacros.\nO portavoz de En Marea mandou "unha mensaxe de solidariedade e de apoio" a Portugal, á vez que fixo fincapé na necesidade de "facer unha reflexión con toda a prudencia" sobre a situación e condicións similares de Galicia.\n"Cando miramos para o país veciño, vemos que temos similitudes na forma de masa forestal, estrutura poboacional, rede de comunicación viaria...", dixo Villares, ao que sumou "a situación de abandono do rural, que provoca que o que antes eran espazos ordenados e aproveitados, convértanse en masa de combustible".\nA ordenación de Galicia, "moi centrada nos monocultivos de eucalipto", crea un risco específico nos núcleos de poboación e nas vías de comunicación "debido á súa proximidade", dixo Villares, mentres que o deputado Antón Sánchez lembrou tamén a perda de terreos de labradío, que actuaban como "devasas naturais".\nEntre outras cuestións, Villares lembrou a reforma levada a cabo en 2012 pola que se "reduciron" as zonas de seguridade das plantacións forestais a núcleos de poboación ou cámping, pasando dos 100 aos 50 metros.\nTras a situación vivida en Portugal, instou a "revisar" estes límites e "volver ás franxas de seguridade anteriores".\nPara concluír, Villares ofreceu a "completa colaboración" de En Marea "á Xunta" tanto para "revisar a normativa para mellorar a prevención e a seguridade, como para apoiar todas as accións preventivas e de concienciación que a Xunta poña en marcha".


O BNG denuncia o estado do saneamento no Feital en Salcidos | VGO MAgazine\nO BNG denuncia o estado do saneamento no Feital en Salcidos\nO Bloque Nacionalista Galego presentou unha iniciativa ante o desbordamento que sofren as arquetas na pista que vai ao camping, asolagando o firme e botando verquidos directamente ao medio e, apenas, a uns metros de captacións de auga para consumo.\nO concelleiro nacionalista, Xan Lois Lomba, acompañado por veciños e outros membros do BNG puideron ver o estado da pista que vai o camping, especialmente a zona do Feital.\n“Puidemos comprobar como manaba auga das arquetas en grandes cantidades con restos orgánicos, papeis, excrementos, plásticos, etc …, que provocaba un cheiro nauseabundo. A situación era tal que a pista e as fincas estaban totalmente inundadas deixando todos os restos esparexidos pola calzada, chegando a deixar o firme impracticábel” comentou Xan Lois.\nPara o BNG é preocupante que esta situación se estea a dar dentro da zona Rede natura 2000 e a escasos metros de captacións de auga para consumo. Asemade, puidemos comprobar a falta de medidas de seguridade que existen nas instalacións onde se aloxan as bombas de captación e cunha facilidade de acceso pode poñer en perigo a calquera persoa.


Djokovic, tras vencer a final do US Open. JASON SZENES\nO serbio impúxose ao arxentino en tres sets\nNovak Djokovic venceu este domingo a Juan Martín del Potro na final do Aberto de Tenis de EE.UU., que por primeira vez se celebrou baixo teito pola choiva, un torneo que encumia ao serbio pero que o arxentino, que acabou chorando consolado por McEnroe e o propio Djokovic, disputou a un gran nivel.\nA baixada de máis de 20 graos respecto de xornadas anteriores axudou a preservar as forzas de ambos os tenistas en aras do bo espectáculo, nun partido que durou 3 horas e 16 minutos e que por momentos pareceu un "partido de fútbol" debido aos cánticos dos afeccionados arxentinos e serbios.\nA pista central de Flushing Meadows, no Arthur Ashe Stadium, estaba chea a rebordar con preto de 24.000 persoas para presenciar o partido, cos habituais famosos de Nova York, como a actriz Meryl Streep, que non se perde unha: o venres pasado estivo tamén no concerto de Paul McCartney en Grand Central Terminal.\nA lenda do tenis español Manolo Santana tampouco quixo perderse a final, que acabou con tres sets favorables a Djokovic, 6-3, 7-6 (4) e 6-3, o que lle permite arrebatar a Del Poltro o número 3 no ranking do ATP, o que fai baixar un posto ao arxentino e permite ao español Rafael Nadal seguir como número 1.\nO partido empezou moi igualado ata o 3-3, nunha sorte de tenteo para coñecer as forzas do contrario, aínda que as bancadas decantar por Del Potro con cánticos desde o galiñeiro máis propios das canchas de fútbol arxentinas, o que a medida que avanzou o partido foi compensado pola afección serbia.\nTras un xogo en branco a favor de Djokovic (4-3), o serbio aproveitou os erros do arxentino, ao que lle buscaba o revés en todo momento. A pesar dalgún ace de Del Poltro a máis de 200 km/h, Djokovic fíxose co primeiro set por 6-4.\nAí apertou o acelerador o serbio e rompeulle de novo o saque para porse en 3-1 no segundo set, no que parecía ía ser un baño do serbio.\nO gran ambiente favorable ao arxentino na pista central da Coroa Park chegou a descentrar nalgún momento ao serbio, que mandou a calar ao público de moi malos xeitos en máis dunha ocasión.\nDjokovic pareceu descentrarse e Del Podro, cun xogo máis agresivo, logrou romper o saque ao serbio e igualar as cousas de novo. Pero co 4-3, Djokovic veu arriba e reclamando con espaventos o apoio dos seus volveu endereitar o seu xogo ante un Del Potro que se resistía.\nEse foi un momento clave do partido. 4-3 e iguais. Del Potro tomou vantaxe cun passing shot espectacular, mentres o serbio respondía con concentración apurando cada vez os 25 segundos do reloxo para o servizo.\nÍmonos a 6 deuce. O drive de Del Potro fai tremer a Djokovic, que dilata o seu saque queixándose das bólas ao árbitro e ao final adxudícase o xogo máis longo do partido (20 minutos) superando tres bólas de break en contra.\nCo 4-4 e a imposibilidade de romperlle de novo o servizo, Del Potro gañou o seguinte xogo (5-4), aínda que se queixaba dalgunhas pingas que caían no seu lado da pista. Por momentos parecía que había guerra psicolóxica entre ambos os xogadores e o árbitro, que se limitaba a temperar a euforia das bancadas.\nComo non, o mellor desenlace dunha situación así debía ser o tiebreak. 2-1 a favor de Del Potro e o serbio enfádase cun pelotazo no piso. Pero os erros non forzados do arxentino meten a Djokovic de novo na disputa do set e leva de novo a manga cun 7-4 no tiebreak.\nO terceiro set tamén tivo os seus momentos enganosos. Djokovic púxose rapidamente nun 3-1, para logo Del Potro recuperar ata o 3-3. O serbio, con menos erros que o arxentino levou a terceira e última manga por 6-3.\nDjokovic arrebatou así a Del Potro o trofeo e, por certo, os 3,8 millóns de dólares que van incluídos no premio ao mellor en Fushing Meadows.\n"Lévome o agarimo"\nNa entrega de premios, Del Potro mostrouse feliz por chegar á final, aínda que "triste" por non poder dar o triunfo á afección: "Sentín a enerxía de toda Arxentina. Podes gañar ou perder un partido, pero eu lévome o mellor, que é o agarimo de todos vostedes", dixo dirixíndose á inchada arxentina.\nDjokovic agradeceu pola súa banda á súa familia e equipo o apoio "determinante" que recibiu nos últimos meses para chegar ata aquí logo das lesións. Djokovic, de 31 anos, suma 14 títulos de Grand Slam e este é o seu terceiro US Open.


O Delegado do Goberno "non considerou oportuno convocar ningunha reunión do Consello Autonómico de Seguridade Cidadá" en 4 anos - MpDC\nO Delegado do Goberno "non considerou oportuno convocar ningunha reunión do Consello Autonómico de Seguridade Cidadá" en 4 anos\nWritten By Dereitos Civís on 27/12/11 | 11:24\nA Delegación do Goberno ven de contestar despois de varios anos e queixas ao Defensor del Pueblo e a Comisión de Petición do Congreso.\nO Consello Autonómico de Seguridade Cidadá non se reune desde a súa consitución\nDurante ese periodo o Papa visitou Galiza, houbo un ano Xacobeo e multitudes de controles en Santiago en previsión de posibles atentados.\nNo ano 2007 o Delegado do Goberno, Manuel Ameijeiras, anunciara con grandilocuencia a creación dun organismo de consulta, destinado a converterse nun órgano de participación cidadá no que estarían representados os actores sociais máis importantes do país e que serviría para trazar os programas e estratexias autonómicas en materia de seguridade.\nLogo da súa consitución en febreiro do 2007 este organismo gozou dunha total ausencia de actividade marxinando a participación da sociedade na seguridade, por exemplo, do Concello de Santiago de cara ao Xacobeo.\nO MpDC considera que foi unha manobra das institucións para evitar que as persoas concienciadas e preocupadas polos dereitos civís se vexan apartadas do seu cometido podendo campar así a administración ás súas anchas. Por ese motivo dirixiuse á Delegación do Goberno para saber porque non se convocaba o mencionado Consello. Os distintos Delegados do Goberno negáronse a contestar, e foi por medio do Defensor del Pueblo e da Comisión de Peticións do Congreso polo que o MpDC ven a recibir unha contestación na que se informa que "comunico que o Delegado do Goberno non considerou oportuno convocor ningunha reunión do citado Consello Autonómico de Seguridade Cidadá".\nAsí as cousas, a existencia do Consello Autonómico revélase como unha pantomima creada para dar unha aparencia de diálogo e participación cidadá nas cuestións da seguranza, aínda que na realidade non sexa máis ca un organismo baleiro de contido. Outra vez, batemos contra a indiferenza da administración nun asunto tan relevante como a planificación das actuacións en materia de seguridade cidadá, relegando até o inexistente a participación da sociedade e impóndo a arbitrariedade e a dominación.\nPor último o MpDC pregunta ao novo Delegado do Goberno que se nombre si pensa convocar este Consello nalgún momento.\nPublicado por Dereitos Civís en 11:24


Maio 2015 – Ferrol en Común\nAsemblea aberta Ferrol en Común, 3 de xuño\nOrde do día – Negociacións para formar goberno – Futuro e organización de Ferrol en Común – Actuacións prioritarias a partir do 13 de xuño Convidámosvos a todos/as a asistir, a vosa forza é a nosa para rescatar Ferrol! Advertisements\nDeixar un comentario Asemblea aberta Ferrol en Común, 3 de xuño\nDeixar un comentario Acto público\nPrograma político Ferrol en Común\nPrograma Ferrol en Común Para descargalo en pdf preme aquí\nDeixar un comentario Programa político Ferrol en Común\nFerrol vermello. Un artigo de Xosé María Dobarro de apoio a FeC\nHai poucas semanas, unha amiga, tan boa amiga como me consta que docente, contábame un feito anecdótico que lle acababa de pasar no instituto de secundaria no que traballa. Cando estaba facendo unha garda, pola ausencia dun compañeiro, observou que un seu alumno da ESO, que cando ten clase con el adoita molestar con relativa … More Ferrol vermello. Un artigo de Xosé María Dobarro de apoio a FeC\nApostando por persoas. Un artigo de Francisco Maceira de apoio a FeC\nFoto cedida por Luis Plácido (http://www.luisplacido.com/blog/ ) Din que estamos nun cambio de ciclo. Que o sistema fai auga. Que a crise non so é económica senón social, política, espiritual, de valores… e que veu para quedarse. Estás falando co teu mellor amigo e cando te descoidas róubache un cabrito e escapa correndo. A política … More Apostando por persoas. Un artigo de Francisco Maceira de apoio a FeC\nDeixar un comentario Apostando por persoas. Un artigo de Francisco Maceira de apoio a FeC


O pedrazo golpea con forza Chantada e estraga viñedos da Ribeira Sacra | Noticias de Galicia | CRTVG\nPublicado o 17/06/2021 11:41\n• Ourense segue en alerta tras outra xornada de danos pola treboada\nArredor das cinco da tarde, o trebón descargaba con forza en Chantada en forma de pedrazo. Foron tan só catro minutos, pero provocou importantes danos nos viñedos da Ribeira Sacra e deu por perdidas as colleitas. O presidente do Consello regulador Ribeira Sacra, José Manuel Rodríguez, afirmou que a colleita desta campaña está totalmente arruinada e que o dano nas cepas afectará a produción dos próximos anos.\nJosé Manuel Rodríguez manifestou que agora os viticultores teñen que facer "un traballo de recuperaión das cepas" estragadas e que iso supón unha tarefa extra. A tormenta descargou na zona de San Fiz, onde hai moitos viñedos. O tamaño das pedras da sarabia era considerable, e moitas follas e acios quedaron tirados polo terreo. Os viticultores agardaban que esta fose a mellor colleita dos últimos anos.\nNin rastro dos acios nin das follas, as vides estaban en flor e non queda nada. "Hai un dito que é: 'Quedou por onde atar', pero desta vez non quedou nin por onde atar, arrasou con todo", David Vázquez, viticultor.\nTodo ocorreu moi rápido. Do ceo caian pelotas de pedrazo e en segundos perdeuse o traballo de moitos meses. "É unha pena porque era unha colleita sá, estaba sendo un ano moi bo", engade David.\nPerdida a colleita, os esforzos céntranse agora en salvar as cepas. "Estamos dándolles un tratamento fúnxico anticicatrizante para que a cepa colla forza, a próxima semana haberá que podalas", Héctor Ferreiro, viticultor.\nOs numeros máis de 70 hectarias arrasadas, 120 viticultores entre os afectados. O Concello solicitará a declaración de zona catastrófica.\n"Estás condicionado a moitas cousas, tes traballadores estivais e ao perder a colleita será complicado manter os postos de traballo", Héctor Ferreiro, viticultor.\nA outra imaxe que deixan as treboadas: o río Cabe ao seu paso por Monforte, tinguido de marrón polo arrastre de terra e lama.\nSucesos Galicia actualidade Chantada Maside


Manuel Veiga no IES Álvaro Cunqueiro | IES Álvaro Cunqueiro\nManuel Veiga no IES Álvaro Cunqueiro\nEste mes de maio visitou o noso centro para dar dúas conferencias o xornalista e novellista Manuel Veiga (Monforte de Lemos, 1960). Como xornalista chegou a dirixir na súa última etapa o xornal A nosa terra e como novelista ten publicadas media ducia de obras con alguna das cales gañou premios literarios como o García Garros e de Edicións Xerais. Hai pouco publicou dous libros sobre o poeta Manuel María, a que este ano se lle dedicou o Día das Letras Galegas.\nAlumnos de 3º e 4º de ESO do Álvaro Cunqueiro encheron o salón de actos a media mañá para escoitar a exposición de Manuel Veiga sobre Manuel María, ao que chegou a coñecer intimamente pois ambos eran veciñós de Monforte.\nNunha segunda quenda, á derradeira hora da xornada escolar, Manuel Veiga falou da súa propia obra e contestou as preguntas preparadas, logo da proveitosa lectura de varias das súas novelas, polos alumnos de 2º de bacharelato.